De gode sommerdage har været hårde ved Limfjorden, der lider under kraftigt iltsvind efter varme og vindstille dage. Det skriver Nordjyske. Arealet med kraftigt iltsvind er det største målt i år. Miljøtekniker ved Naturstyrelsen Bent Jensen skønner, at det dækker en femtedel af Limfjorden, hvilket er meget usædvanligt. - De ramte områder er de samme, som vi har set tidligere år. Men det ser voldsomt ud, fordi det er så stort et areal, der er ramt på en gang, siger Bent Jensen til Nordjyske. Han er skipper på miljøskibet Limgrim, hvorfra man laver ugentlige målinger i Limfjorden hele sommeren. Særligt slemt ser det ud i Skive Fjord og Lovns Bredning, fordi denne uge er den tredje i træk med kraftigt iltsvind. Konsekvenserne for fjorden afhænger nemlig af, hvor lang tid, der er iltsvind i et område.

Opsummering:
[b]Kraftigt iltsvind i store dele af Limfjorden.  Værst ser det ud i Skive Fjord og Lovns Bredning. [/b]